### 9.      Orientering om afsluttende status på den arbejdsmarkedspolitiske strategi 2014-2017

**Åbent**

Sagsnr.: 326-2013-25663       J.nr.: 15.00.00           Dokumentnr.:
326-2018-60090

**Sagstype**

Orientering.

**Resume og sagens baggrund**

Den arbejdsmarkedspolitiske strategi vedtaget af
Kommunalbestyrelsen i 2014 er udløbet med 2017. Som en del af strategien og
dens implementering har der løbende været fulgt op på de strategiske
indsatsområder og Jobcentrets resultater. Dette er den afsluttende opfølgning
på strategien, som viser, at Jobcentret på samtlige strategiske hovedområder
har omsat strategien til konkrete handlinger og skabt resultater.

**Indstillinger**

Direktøren indstiller, at den afsluttende orientering om
status på den arbejdsmarkedspolitiske strategi 2014-2017 tages til
efterretning.

**Behandling**

Direktionen, Økonomiudvalget, Kommunalbestyrelsen.

**Sagsfremstilling**

Jobcentret har gjort status for
arbejdet med omsætningen af strategien på baggrund af senest tilgængelige data,
som på de fleste områder gælder data til og med 2017. Dels i forhold til de 3
hovedområder i strategien: Uddannelse og job til unge; kvalificeret
arbejdskraft til virksomhederne og indsatsen for de svageste grupper. Dels i
forhold til de i alt 25 handlingspunkter, der samlet set er fastlagt under
disse. Resultaterne er i videst mulig udstrækning benchmarket med øvrige
jobcentre på [adresse].

*Status og resulter på
strategiens 3 hovedområder*

På alle 3 hovedområder har
Jobcentret omsat strategien til konkrete handlinger og skabt resultater.

*Uddannelse og job til unge*
- Antallet af offentligt forsørgede unge 16-29 år (excl. førtidspension) er
faldet de seneste 3 år. Mens der i gennemsnit i 2015 var 1.037 unge på
offentlig forsørgelse er tallet ultimo oktober 2017 nede på gennemsnitligt 833.

Andelen af unge, der har
påbegyndt en uddannelse har stort set ligget på samme niveau hen over de
seneste tre år, når der ses på perioden januar-april. Andelen af unge i
Kalundborg, der i januar-april 2015 er påbegyndt uddannelse udgør 12,5 pct. I
2016 er andelen, der starter på en uddannelse i samme periode faldet til 10,5
pct., mens det i 2017 er 11,1 pct. af de unge, der har påbegyndt en uddannelse
i perioden januar-april. 13 ud af de 17 sjællandske kommuner har i 2017 oplevet
et fald i andelen af unge, der er påbegyndt uddannelse i den målte periode.
Blot 4 kommuner, heriblandt Kalundborg, har oplevet en svag stigning i andelen
fra 2016 til 2017.

Andelen af unge ledige, der i
perioden januar-april 2017 er påbegyndt beskæftigelse ligger på 17,8 pct., og
dermed 3 procentpoint højere end i samme periode sidste år. Det skal i den
sammenhæng bemærkes, at tal for perioden januar-april er senest tilgængelige
data vedr. ungemålet og at tallene ikke længere opdateres på Jobindsats.dk.

*Kvalificeret arbejdskraft til
virksomhederne* - Indsatsen for at understøtte virksomhedernes adgang til
kvalificeret arbejdskraft har i 2017 skiftet fokus fra akademisk til faglært
arbejdskraft, og Jobcentret har deltaget aktivt i det tværorganisatoriske
samarbejde om at få elektrikeruddannelsen til Kalundborg Kommune. En væsentlig
del af den virksomhedsrettede indsats har dog fokus på samarbejdet med
virksomhederne om aktivering og opkvalificering af ledige, som måles i form af
samarbejdsgraden. Samarbejdsgraden med virksomhederne i kommunen er faldet en
smule hen over særligt de seneste år fra en samarbejdsgrad i 2014 på 41 pct.
til en samarbejdsgrad på 40,2 pct. i 2017 (januar-november).

*Indsatsen for de svageste
grupper* - Det samlede gennemsnitlige antal sygedagpengesager ligger i
december 2017 på 541 sager. Det er 38 sager færre end i december 2016. Antallet
af langvarige sygefraværsforløb har de seneste år ligget relativt stabilt på
gennemsnitligt ca. 100 sager på årsbasis. Andelen af delvise raskmeldinger er i
2017 faldet en smule ift. niveauet i 2016 og ligger stort set på samme niveau
som i 2015. Den gennemsnitlige andel delvise raskmeldinger var således 14,1
pct. i 2015, mens tallet for 2017 ligger på 14,4 pct.

[adresse] til oprettelse af
minifleksjob på kommunale arbejdspladser er videreført og fuldt udnyttet i 2017
med oprettelse af 30 minifleksjob. Det gennemsnitlige antal fleksjob er steget
fra 547 i 2016 til gennemsnitligt 607 i 2017. Bestanden af borgere på
ledighedsydelse, som venter på et fleksjob, er steget med 3 fra gennemsnitligt
207 borgere i 2016 til gennemsnitligt 210 borgere i oktober 2017. Antallet af
ledighedsydelsesmodtagere med over 18 måneders anciennitet
(ikke-refusionsberettigede) er dog faldet fra gennemsnitligt 72 i 2016 til
gennemsnitligt 51 i 2017.

Virksomhedsrettet aktivering er
det mest effektive redskab til at få ledige tilbage på arbejdsmarkedet. Andelen
af langtidsforsørgede med et virksomhedsrettet tilbud i de seneste 6 måneder er
imidlertid faldet hen over de seneste år fra en andel på 31,2 pct. i november
2015 til en andel på 25,1 pct. i november 2017.

Tilgangen til ressource- og
jobafklaringsforløb faldt i 2016 samtidig med, at afgangen steg. Mens der i
2015 var en tilgang på 274 ressource- og jobafklaringsforløb, var der i 2016 en
tilgang på i alt 248 borgere. Og mens der i 2015 var en afgang fra disse forløb
på i alt 106 borgere, var der i 2016 en afgang på i alt 187 borgere. Tal for
2017 fra Jobcentrets nye IT-system viser en samlet tilgang på 271 ressource- og
jobafklaringsforløb og en afgang fra disse på 204, dvs. en samlet nettotilgang
på 67. Til sammenligning var nettotilgangen i 2016 på 61 forløb.

Jobcentrets egne data viser, at
der fortsat er tale om en beskeden beskæftigelseseffekt i 2017, men medregnes
afgang til fleksjob har Jobcentret en relativ høj effekt af ressource- og jobafklaringsforløb.
1 ud af 74 afsluttede ressourceforløb er afsluttet til ordinær beskæftigelse,
15 er afsluttet til fleksjob/berettigelse til fleksjob, mens 27 ressourceforløb
er afsluttet til førtidspension. 2 ud af de 130 afsluttede jobafklaringsforløb
er afsluttet til ordinær beskæftigelse, 24 er afsluttet med
raskmelding/raskmelding til job, 9 er afsluttet til førtidspension.

I 2016 steg tilgangen til
førtidspension markant i Kalundborg ligesom det var tilfældet i de fleste af de
øvrige kommuner på [adresse]. Igen i 2017 ses en stigning i antal tilkendelser
af førtidspension fra 111 i 2016 til 134 tilkendelser i 2017. Udviklingen genfindes
hos 15 ud af de 16 øvrige sjællandske kommuner. Med førtidspensionsreformen og
etableringen af ressourceforløb i 2013 sås der efterfølgende et dramatisk fald
i tilkendelser af førtidspension. Den stigning vi ser nu, på tværs af kommuner,
er udtryk for ressourceforløb, der er afsluttet med tilkendelse af
førtidspension.

Notat af 20. februar 2018
"Afsluttende 0pfølgning på den arbejdsmarkedspolitiske strategi
2014-2017" med en samlet status, herunder benchmark er vedlagt som bilag.
De konkrete målinger inkl. benchmark fremgår af datamateriale vedlagt som bilag
1.

*Status på strategiens
handlepunkter*

Strategien indeholder i alt 25
handlingspunkter fordelt på de 3 hovedområder. Der er på samtlige hovedområder
gjort tiltag til at opfylde strategiens målsætninger. Af de i alt 25 handlingspunkter
er 24 implementeret, og der er skabt resultater på disse. Ét handlingspunkt
vedr. etablering af netværk med virksomheder med specifikt fokus på sygefravær
er ikke implementeret. Der er dog på anden vis taget initiativer, som
understøtter dialogen med virksomheder om nedbringelse af sygefravær.

Notat af 21. februar 2018 med status på samtlige
handlingspunkter i den arbejdsmarkedspolitiske strategi 2014-2017 er vedlagt
som bilag 2.

**Økonomiske konsekvenser**

Ingen.

**Direktionens møde den 5. marts
2018:**

Anbefales.

**Økonomiudvalgets møde den 14.
marts 2018:**

Anbefales.

**Bilag**

|  |  |
| --- | --- |
| 2018-02-20\_Notat\_Afsluttende opfølgning på den arbejdsmarkedspolitiske strategi 2014-2017 | 326-2018-60087 |
| 2018-02-21\_Bilag 1\_Datmateriale status på strategi 2014-2017 | 326-2018-60088 |
| 2018-02-21\_Bilag 2\_Status\_Opfølgning på handlingspunkter i Arbejdsmarkedspolitisk strategi 2014 | 326-2018-60089 |